爭標夢碎?利物浦吞愛華頓雙蛋 高普道歉
2024年04月25日 08:00
東網電視
更多新聞短片
利物浦14年來首次作客不敵愛華頓。(Getty Images)
利物浦爭奪英超冠軍受到致命打擊,周四(25日)凌晨「默西賽德郡打吡」,利物浦作客慘吞愛華頓兩蛋,仍然落後榜首阿仙奴3分,比踢少2場嘅曼城亦僅多1分,爭冠機會漸趨渺茫。今次係利物浦14年來首次作客愛華頓輸波,而且可能斷送冠軍,領隊高普賽後就差勁表現公開道歉。
利物浦今仗表現患得患失,27分鐘後防連環解圍失敗,波子機式彈落班夫韋迪面前,畀佢輕鬆射入。利物浦之後反攻有唔少機會,但通通未能把握,反而喺58分鐘被愛華頓招牌角球攻勢,卡維特利雲無人看管下頂入。尾段路易斯迪亞斯曾射中柱,利物浦最終輸0比2完場。
高普賽後失望表示:「我感受到球迷嘅難過,真係好對唔住。我哋之前作客愛華頓都冇輸過,非常抱歉,呢場敗仗係唔需要,但的確發生咗,我哋依家要盡快恢復,因為星期六(27日)又一場早波等緊我哋(作客韋斯咸),我想像到係一場對體能同心理有好大挑戰嘅賽事。」
利物浦依家要寄望阿仙奴同曼城失分,高普承認爭冠唔樂觀:「我唔敢講利物浦仲係爭標份子,除非曼城同阿仙奴出現危機,但我哋自己亦要贏波。就算曼城同阿仙奴之後輸,我哋踢到今場咁樣,情況都唔會有任何改變,唔好忘記我哋連歐聯資格都未100%鎖定。」